b'\n_START_ARTICLE_\nMunnharpe\n_START_PARAGRAPH_\nMunnharpe er et lite musikkinstrument der tonen frembringes ved at man tapper med en finger p\xc3\xa5 en elastisk metall- eller bambustunge som er festet til en ramme. Instrumentet holdes inntil munnen mot tennene (eller mot leppene for \xc3\xa5 unng\xc3\xa5 tannskader) slik at munnen fungerer som resonanskasse._NEWLINE_Tonen som frembringes kan ikke varieres, men ved \xc3\xa5 forme munnen p\xc3\xa5 forskjellig m\xc3\xa5te kan musikeren fremheve ulike overtoner og dermed spille melodier. Disse kan p\xc3\xa5 grunn av munnharpens funksjon bare best\xc3\xa5 av naturtoner.\n_START_SECTION_\nHistorie\n_START_PARAGRAPH_\nMeget tyder p\xc3\xa5 at instrumentet stammer fra Asia, og at de eldste versjonene var av tre (bambus). Det eldste historiske belegg synes \xc3\xa5 v\xc3\xa6re p\xc3\xa5 en kinesisk tegning fra det 4. \xc3\xa5rhundre f.Kr. som viser en musiker som synes \xc3\xa5 spille p\xc3\xa5 munnharpe. I Europa er de eldste funnene fra Frankrike. I 1868 fant man fem munnharper av bronse n\xc3\xa6r Rouen, antagelig stammer de fra gallisk-romersk tid (5. til 7.\xc2\xa0\xc3\xa5rhundre).\n_START_SECTION_\nMunnharpen i Norge\n_START_PARAGRAPH_\nNoen kjente norske munnharpespillere er: Bj\xc3\xb8rgulv Straume, \xc3\x85non Egeland, Hallgrim Berg, Jon Elling Buen Garn\xc3\xa5s og Sigurd Brokke._NEWLINE_Verdens st\xc3\xb8rste munnharpe er tusen\xc3\xa5rsmonumentet i Valle kommune.'